محمد زيان، تولد فـ14 فبراير 1943 ف مالاݣا، هو محامي ؤ سياسي مغريبي. ف 1982، دافع علا زعيم د لعدل ؤ لإحسان شيخ عبدسلام ياسين. ف 1992، دافع علا لحوكومة ضد نقابي نوبير لأموي لي كان عايرها ب"شفارة" ف جورنال صبليوني إل پاييس، ف لخر تحكم عليه ب عاماين د لحبس. ف 1998، دافع علا لبرلاماني د تيحاد دوستوري حسن لياماني ف لقضية ديالو معا لبانكا د سياش لي كانت كاتسالو 70 مليون درهم. ف 2006، دافع علا لجازائيري عبدرحمان عاشور ف لقضية د ختيلاس لفلوس من لبانكا لوطنية لجازائيرية، مورما دارت لجازائير مدكرة بحت ؤ طالبات لمغريب تسلمو ليها؛ لي ف لخر تحكم عليه ب 4 سنين د لحبس. ف 2017، دافع علا ناصر زفزافي ؤ لمعتقلين د حراك ريف، قبل مايسحبو منو توكيل ف نونبر ف نفس لعام. ف 2018، كان من بين لمحاميين لي دافعو علا صحافي توفيق بوعشرين. ف 26 مارس 2019، تمنع من لخدمة ل تلت شهور مورما حكمات عليه لمحكمة لبتيدائية د رباط بسباب "فعايل ضد لقواعد ؤ لأخلاق د لخدمة"؛ ف 2 يوليوز 2020، عاودات حكمات عليه نفس لمحكمة ب عام د لمنع بسباب "لمرافعة ف لقضية د بوعشرين لي كانت خارج سياق".